जब तक कोई रोल खुद मुझे एक्साइट नहीं करता, तब तक उसे नहीं करती
Mohabbatein fame actress Preeti Jhangiani on Choosing less films, ‘मोहब्बतें’ फेम एक्ट्रेस प्रीति झंगियानी ‘प्रो पंजा लीग’ लेकर आ रही हैं। इसके साथ ही वे जल्द वेब सीरीज ‘कफत’ और फिल्म ‘महापौर’ में नजर आएंगी। दैनिक भास्कर से हुई खास बातचीत के दौरान प्रीति ने अपने इन दोनों किरदारों पर चर्चा की...
‘मोहब्बतें’ फेम एक्ट्रेस प्रीति झंगियानी ‘प्रो पंजा लीग’ लेकर आ रही हैं। इसके साथ ही वे जल्द वेब सीरीज ‘कफत’ और फिल्म ‘महापौर’ में नजर आएंगी। दैनिक भास्कर से हुई खास बातचीत के दौरान प्रीति ने अपने इन दोनों किरदारों पर चर्चा की...
वेब सीरीज ‘कफत’ में आपका किरदार क्या है?
‘कफत’ की शूटिंग और डबिंग हाल ही में पूरी हुई है। अगले हफ्ते इस शो की अनाउंसमेंट होगी। इसे साहिल संघा ने डायरेक्ट किया है। इसमें मेरे साथ मोना सिंह और शरमन जोशी जैसे कलाकार हैं। यह कहानी ह्यूमन विंग के डार्क साइड को शोकेस करता है। इसके किरदार बहुत रियल हैं। आज तक मैं ऑडियंस को स्वीट और सॉफ्ट रोल में दिखीं हूं पर इसमें लोग मुझे अलग अवतार में देखेंगे।
फिल्म ‘महापौर’ भी कर रही हैं। उसमें कैसा किरदार है?
‘महापौर’ में मैं महापौर का ही किरदार निभा रही हूं। शूटिंग लखनऊ में रियल लोकेशंस पर हुई है। कहानी लखनऊ की पॉलिटिक्स पर बेस्ड है। अभी इसकी एडिटिंग का काम चल रहा है। मेकर्स इसे थिएटर में रिलीज करने की प्लानिंग कर रहे हैं। इस फिल्म में हमने बताया कि नेताओं की लापरवाही और करप्शन न सिर्फ लोगों को बल्कि हमारे एनवायरनमेंट को भी प्रभावित करती है।
मेयर का रोल प्ले करने के लिए रेफरेंस किससे लिया?
मैंने किसी एक इंसान से रेफरेंस नहीं लिया, क्योंकि यह कैरेक्टर थोड़ा ग्रे-शेड है। फिल्म के डायरेक्टर अविनाश गुप्ता लखनऊ से हैं। उन्होंने स्टोरी और कैरेक्टर पर काफी रिसर्च की था। कैरेक्टर को रियल बनाने में उन्होंने ही काफी मदद की। यह कैरेक्टर किसी एक फीमेल क्वालिटी पर बेस्ड नहीं है।
बतौर एक्ट्रेस आप ज्यादा प्रोजेक्ट्स में क्यों नजर नहीं आतीं?
जब तक मुझे ऐसे रोल नहीं मिलते जो मुझे और ऑडियंस को एक्साइट न करें, तब तक मैं उन्हें चूज नहीं करती। मेरी ऑडियंस मुझसे काफी एक्सपेक्ट करती है। मैं कोई रोल तभी करती हूं जब मुझे वह रोल और प्रोजेक्ट पसंद आता है। इसके अलावा फैमिली को भी टाइम देना होता है। मेरे दो बेटे हैं, एक 7 और दूसरा 12 साल का है। दूसरी तरफ अपनी कंपनी के बैनर तले भी कई शोज लेकर आती हूं। इन दिनों तो प्रो पंजा लीग पर ही जुटे हुए हैं।
यह ‘प्रो पंजा लीग’ है क्या ? इसके बारे में कुछ बताएं?
हमारी कंपनी का एक डिजिटल सेक्शन है, जिस पर कई शो रन करते हैं। ऐसे ही एक सेक्शन के जरिए हम प्रो पंजा लीग को बढ़ावा दे रहे हैं। यह आर्म रेसलिंग टूर्नामेंट जैसा है। इसे हमने देश के कई शहरों में लॉन्च किया है। हमने मुंबई में गेटवे ऑफ इंडिया के सामने एक बहुत बड़ा टूर्नामेंट किया था। एक टूर्नामेंट गोवा में एक कसीनो बोट पर भी किया था। कुल मिलाकर इसके जरिए हम पंजा लड़ाने वाले इस खेल को बढ़ावा दे रहे हैं। कई ऐसे एथलीट हैं जो सालों से पंजा लड़ा रहे हैं पर अब उन्हें इस लीग से पहचान मिल रही है। इस साल यह 28 जून से 13 अगस्त तक आयोजित होगा। इसमें छह टीम एक-दूसरे से कॉम्पिटशन करेंगी। हर टीम में दस खिलाड़ी होंगे, जिसमें से छह मेल, तीन फीमेल और एक स्पेशल कैटेगरी का प्लेयर होगा।